Goeie nuus: Minder renosters in 2015 gestroopArgieffoto Foto: viechfisch, Pixabay Die minister van omgewingsake het Donderdag ŉ afname in die aantal renosters wat in 2015 gestroop is, aangekondig. “Teen die einde van Desember 2015 is 1 175 renosters gestroop,” het minister Edna Molewa tydens ŉ perskonferensie in Pretoria gesê. “Dit is nog steeds te veel. Van die 1 175 is altesaam 826 in die Kruger-wildtuin gestroop.” Altesaam 1 215 renosters is in 2014 gestroop. Sy het gesê die situasie sou “baie erger gewees het” as dit nie was vir die regering se geïntegreerde strategiese bestuur (ISM) van renosters wat die kabinet in Augustus 2014 aangekondig het nie. “Baie werk is gedoen en ŉ skerp toename in die aantal renosters wat gestroop is, is voorkom, veral weens daadwerklike pogings deur wetstoepassers en sekuriteitsagentskappe,” het Molewa verduidelik. Sy het gesê gebaseer op die nuwe sensusdata is Suid-Afrika se renosterbevolking stabiel. “Die 2015-opname toon dat daar nou tussen 8 400 en 9 300 witrenosters in die Kruger-wildtuin is,” het sy bygevoeg. Die ISM is die Suid-Afrikaanse regering se multi-bedryf, multi-dissiplinêre strategie om renosterstropery hok te slaan.